....nie je všetko tak, ako by malo byť.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Dve okná nášho kníhkupectva máme otočené na východ. Dnes ráno sa do nich oprelo slnko. Po dlhej dobe zasvietilo na knihy v detskom kútiku.Všimli ste si dnes Dunaj? Začal stúpať. Že by to bol už náznak jari?
## U nás v kníhkupectve
Hoci sa jar pomaly blíži a my sme minulý týždeň oslavovali tridsiatešieste narodeniny – čo bola krása – nie je všetko tak, ako by malo byť. Ale postupne.
Vo štvrtok sme oslavovali. Okrem vás, čo k nám chodievate často, ste prišli aj vy, čo k nám chodievate občas a to nás veľmi potešilo. Napriek prázdninám, či nepriazni počasia. S niektorými z vás sme zapriadli aj dlhšie rozhovory, čo bolo veľmi milé. Pozvanie k nám prijali aj dve vzácne hostky, Zuzana Čaputová a Lucia Piussi. Tá prvá okrem milých rozhovorov o knihách i o živote podpísala aj pár jej knižiek, tá druhá okrem milých rozhovorov do hlbokej noci zahrala pár pesničiek. Obom ďakujeme, že prišli, veľmi si to vážime. Vrháme sa s odhodlaním do ďalšieho roku nášho života.
No ale potom bola sobota, výročie vraždy Jána Kuciaka a Martiny Kušnírovej. Nikdy na ten deň a týchto dvoch ľudí nezabudneme. Je to už priveľa rokov na to, aby to bolo nevyšetrené, ale je to tak. Nevieme veľmi čo s tým môžeme robiť, ale robíme čo si myslíme, že je správne. Sledujeme aké knihy o spoločnosti a politike vychádzajú, objednávame ich a píšeme o nich. Rozprávame sa medzi sebou aj s vami o tejto krajine, o nás v nej, chodíme na námestia, spomienky i protesty.
Zajtra je ďalšie smutné výročie. Štyri roky odpornej ruskej invázie na Ukrajinu. Stále to trvá. Spomíname si na prvé dni, kedy sme v Artfore pripravovali brožúrku s praktickými informáciami pre ľudí z Ukrajiny, ktorí utekali na Slovensko. V tej chvíli sme to považivali za dôležitejšie ako sa sústrediť na predávanie kníh. Neskôr sme z ukrajinského vydavateľstva Starý lev kúpili veľa knižiek, ktoré sme posielali do rôznych kníhkupectiev a knižníc, aby sa rozdávali ľuďom z Ukrajiny, ktorí zostali na Slovensku. Dnes vám ponúkame výber kníh ukrajinských autoriek a autorov, ktoré boli preložené do slovenčiny či češtiny a zmenili sme aj našu hlavnú stránku.
Také časy žijeme. Ako to počasie, čo je za oknami, za výkladmi. V piatok a sobotu sme ešte odhŕňali sneh z chodníka pred kníhkupectvom, v pondelok už sme sa etšili z tých pár momentov slnka pomedzi dážď. Vo štvrtok sme oslavovali, v sobotu a zajtra spomíname, snažíme sa nezabudnúť, nezatrpknúť, vydržať a ísť ďalej. Vďaka slnku a vďaka knihám je to o čosi znesiteľnejšie a vykonateľnejšie.
Tento týždeň pozývame vo štvrtok o 10tej všetkých rodičov, prarodičov, či iných dospelákov s deťmi pozrieť sa spolu s Miriam na knihu Žaba veľká ako dom a potom o 18tej na koncert originálnej dvojice KONIEC SVETA DUO, ktorá kombinuje autentické rusínske piesne Júlie Warhola prepletené s piesňami kapely Velvet Underground.
Pracujeme aj na prvom tohtoročnom čísle novín Čo čítať?. Už sme skoro vo finále a onedlho vám ho ponúkneme nielen u nás v kníhkupectve, ale aj na ďalších zaujímavých miestach.
Ak sa vám páči to, čo robíme, tu môžete podporiť neziskovku Art-fórum pre literatúru vašimi 2% z daní.
No a na záver vám ešte napíšeme o pár zaujímavých článkoch z našej stránky Medziknihami. Štortky dvojitého V sú veľmi aktuálne. Ako sa nestať mŕtvym levom o ceste mrazom. Áno, ty si tiež (len) človek o poézi Anny Řezníčkovej. Ulinka Rublack: Astronom a čarodějnice. Láska a terorizmus v zlatých časoch únosov.
Tešíme sa na vás u nás v kníhkupectve.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.